Twee vas oor R7 miljoen se renosterhoringArgieffoto (Foto: Rhino Horn Auction) Twee persone sal na verwagting Dinsdag in die Standerton-streekhof verskyn in verband met die onwettige handeldryf en besit van 20 renosterhorings. Brig. Hangwani Mulaudzi, woordvoerder van die Valke, het gesê die twee mans, onderskeidelik 41 en 55 jaar oud, is Donderdagaand in hegtenis geneem ná ŉ klandestiene ondersoek. “Die Valke, bygestaan deur die Benoni-honde-eenheid en natuurbewaringspersoneel, het inligting opgevolg en op ŉ huis in Standerton, Mpumalanga toegeslaan. Daar is beslag gelê op 20 renosterhorings ter waarde van ongeveer R7,6 miljoen en ŉ ongelisensieerde vuurwapen met vyf patrone.” Die twee staan tereg op aanklag van onwettige handeldryf met renosterhoring en die besit van ŉ ongelisensieerde vuurwapen. “Die ondersoek duur voort.”